Title: Úrad vlády SR
Author: puskar
Last saved by: spano
Company: Úrad vlády Slovenskej republiky

Úrad vlády SR							 Na rokovanie vlády SR
Sekcia hospodárskej politiky        				 dňa  8.1.2003                        
									 k číslu: 9306/2002										 k bodu: 19									 

S t a n o v i s k o 

k Návrhu zmluvy o výkonoch vo verejnom záujme pri prevádzkovaní osobnej dopravy na dráhe na rok 2003

I.

	Návrh zmluvy predkladá minister dopravy, pôšt a telekomunikácií SR vláde SR na odsúhlasenie, s cieľom následne (do 14 dní) uzavrieť, najmä podľa § 30 zákona NR SR č. 164/1996 o dráhach a súvisiacich predpisov v platnom znení, v zastúpení štátu uvedenú zmluvu s dopravcom Železničnou spoločnosťou, a.s. Bratislava.

	Návrh vychádza zo  schváleného štátneho rozpočtu na rok 2003, podľa ktorého sú v rozpočtovej kapitole MDPT SR vyčlenené účelové prostriedky na zmluvy o výkonoch vo verejnom záujme v železničnej doprave vo výške 6,650 mld. Sk. Podľa predloženého návrhu z uvedeného objemu bude použitá čiastka  4,330 mld. Sk  na  úhradu  straty,   ktorá  dopravcovi  (dodávateľovi)  vznikne pri prevádzkovaní  osobnej dopravy na dráhe v súlade so zmluvnými podmienkami.

	Útlm rastu ekonomicky oprávnených nákladov v železničnej osobnej doprave na plánovanú výšku 6,850 mld. Sk (uvádzanú v Prílohe č. 3 a č. 4 zmluvy) sa má dosiahnuť (spolu s inými internými opatreniami podľa predkladacej správy vo výške 0,542 mld. Sk) zrušením prevádzky železničnej osobnej dopravy na 22 regionálnych tratiach, tzn. znížením rozsahu  výkonov železničnej osobnej dopravy (z  34,963 mil. vlkm v roku 2002) na zmluvou navrhovaných 31,102 mil. vlkm v roku 2003 (čo predstavuje medziročné zníženie o 11 %). Plánované tržby dopravcu v roku 2003 sú vo výške 2,520 mld. Sk (na rok 2002  boli  predpokladané vo výške 2,005 mld. Sk).

II.

	Vyhodnotenie medzirezortného pripomienkového konania v predloženom znení uvádza, že z oslovených 20 subjektov vznieslo 8 pripomienok MF SR, ktoré boli akceptované.

	Vo vyhodnotení je priložené  stanovisko Odborového združenia železničiarov, ktoré žiada upustiť od navrhovanej redukcie objemu výkonov v železničnej osobnej doprave v roku 2003 a zachovať ho na úrovni v roku 2002.

	Ďalej je priložené stanovisko Zväzu zamestávateľov dopravy pôšt a telekomu-nikácií SR, ktoré v závere odporúča uplatniť prístup individuálneho posudzovania významu a charakteru dopravy na každej trati pri úvahách o  prípadnom zrušení osobnej dopravy na jednotlivých tratiach a hľadať možnosti optimálneho riešenia zabezpečenia  osobnej  dopravy  so  zainteresovanými   vyššími   územnými  celkami
a obcami.

III.

	Predložený  návrh  zmluvy  dodržiava  objem  plánovanej straty v hospodárení 
pri  výkonoch osobnej dopravy na dráhe vo verejnom záujme v roku 2003 vo výške 4,330 mld. Sk, ktorej úhrada dopravcovi je súčasťou vyčlenených účelových prostriedkov  v rozpočtovej  kapitole  MDPT SR v zákone NR SR č. 750 z 11.12.2002 
o štátnom rozpočte na rok 2003.

	Závažnou skutočnosťou je,  že  vyslovenie  požadovaného  súhlasu  vlády  SR 
s  návrhom zmluvy bude znamenať aj súhlas so znížením rozsahu výkonov vo verej-nom záujme  pri  prevádzkovaní  osobnej  dopravy  na  dráhe  v  roku  2003   o  11 % 
v porovnaní s rokom 2002, v ktorom sa uskutočňuje osobná doprava na železnici bez zrušenia  osobnej dopravy na niektorých regionálnych tratiach. Mohol by tak vzniknúť precendens pre ďalšie roky a uvoľnenie ekonomického tlaku na tlmenie rastu nákladov dopravcu.

	Z  hľadiska úplnosti návrhu zmluvy s dopravcom je potrebné pripomenúť, že návrh neobsahuje žiadúcu prílohu konkretizujúcu 22 tratí, na ktorých sa navrhuje zrušenie prevádzky železničnej osobnej dopravy a 3 tratí, na ktorých sa navrhuje náhrada železničnej osobnej dopravy  autobusovou dopravou v subdodávke.

	V tomto kontexte by bolo účelné reagovať v materiáli aj na  vplyv navrhovaného riešenia na zámer Projektu transformácie ŽSR (uznesenie vlády SR č. 830/2000), ktorý uvažuje s transformáciou 32 regionálnych tratí v celkovej dĺžke 623 km.

	Treba uviesť, že predložený materiál neobsahuje doložku  finančných, ekonomických, environmentálnych vplyvov a vplyvov na zamestnanosť, požadovanú Smernicou na prípravu a predkladanie materiálov na rokovanie vlády SR.

	Vzhľadom na uvedené odporúčame vláde SR rozhodnúť o predloženom materiáli na základe výsledkov rozpravy k nemu  na rokovaní vlády s uvážením , aby materiál bol najprv predložený na rokovanie Porady ekonomických ministrov.

Bratislava  7.1.2003